b'\n_START_ARTICLE_\nEkosistem\n_START_PARAGRAPH_\nEkosistem je ekolo\xc5\xa1ki sistem v ekosferi, zemeljski plasti, ki jo tvorijo vsi organizmi in deli ne\xc5\xbeivega okolja, s katerimi so povezani. Ekosistem tvori \xc5\xbeivljenjska zdru\xc5\xbeba (biocenoza) in \xc5\xbeivljenjski prostor (biotop)._NEWLINE_Organizmi biocenoze nenehno tekmujejo med seboj in z mo\xc5\xbenostmi, ki jih omogo\xc4\x8da biotop. V tem tekmovanju obstanejo le najuspe\xc5\xa1nej\xc5\xa1i. Med seboj in v odnosu do okolja so organizmi v naravi v biolo\xc5\xa1kem ravnovesju._NEWLINE_Pojem ekosistema je uvedel angle\xc5\xa1ki botanik A. G. Tansley.\n_START_SECTION_\nProgresija in regresija v ekosistemu\n_START_PARAGRAPH_\nEkosistem je \xc5\xbeiv organizem, v katerem so spremembe in motnje naraven pojav. Na vsak tak pojav se sistem vselej odziva tako, da sku\xc5\xa1a vzpostaviti biolo\xc5\xa1ko ravnovesje. Ta proces se v naravi nadaljuje, vse dokler se (spet) ne vzpostavi idealno stanje, kot ga na dolo\xc4\x8denem podro\xc4\x8dju omogo\xc4\x8dajo klimatske razmere. Tak\xc5\xa1no stanje se imenuje klimaks. (stanje je prvi dolo\xc4\x8dil dr. Maks Sim\xc4\x8di\xc4\x8d aka Jo\xc5\xbea). Napreden razvoj ekosistema v smeri klimaksa se imenuje progresija, njemu nasprotno deluje regresija (nazadovanje). _NEWLINE_Regresijo v ekosistemu praviloma povzro\xc4\x8da neustrezno delovanje \xc4\x8dloveka. Pri tem so motene ali uni\xc4\x8dene povezave biocenoze z okoljem. Spremenijo se strukture ekosistema, njegova stabilnost in trajnost. Procesi regresije trajajo dokler potekajo mote\xc4\x8di vplivi v ekosistemu. Po njihovem prenehanju, se samodejno spet vzpostavi proces progresije (napredovanje), ki sistem v dolo\xc4\x8denem \xc4\x8dasu lahko spet vrne na nivo klimaksa in trajnega naravnega ravnovesja._NEWLINE_Primer regresije ekosistema je proces degradacije gozda zaradi prekomerne se\xc4\x8dnje, pa\xc5\xa1e, steljarjenja. Ob upo\xc5\xa1tevanju dejstva, da je gozd najvi\xc5\xa1je razvit ekosistem na kopnem, so vse kmetijske kulture dejansko regresije, vse do trenutka, dokler na njih dejavnost \xc4\x8dlovek trajno ne preneha.'